วัดใจ‘ธีระชัย’ทุบขายสลากกุศลออนไลน์
บอร์ดสลากใจร้อน เสนอ ธีระชัย ทุบโต๊ะขายหวยออนไลน์การกุศลหาเงิน 1.5 หมื่นล้าน
19 ส.ค. 2554

บอร์ดสลากใจร้อน เสนอ ธีระชัย ทุบโต๊ะขายหวยออนไลน์การกุศลหาเงิน 1.5 หมื่นล้าน
นายสมชาย พูลสวัสดิ์ รองปลัดกระทรวงการคลัง และประธานกรรมการสำนักงานสลากกินแบ่งรัฐบาล เปิดเผยว่า จะเสนอโครงการการจำหน่ายสลากการกุศลด้วยระบบออนไลน์ (หวยออนไลน์) ให้นายธีระชัย ภูวนาถนรานุบาล รมว.คลัง พิจารณาตัดสินใจทันที หลังจากรัฐบาลแถลงนโยบายต่อรัฐสภาในสัปดาห์หน้า
ประธานกรรมการสำนักงานสลากฯ กล่าวว่า ที่ผ่านมาคณะกรรมการได้ศึกษารูปแบบวิธีการปฏิบัติการขายสลากออนไลน์ไว้เรียบร้อยแล้ว ทั้งการดำเนินงานจำหน่ายสลากแบบเลขท้าย 2 ตัว 3 ตัว และการจำหน่ายสลากออนไลน์แบบเลข 6 ตัว ขึ้นอยู่กับฝ่ายนโยบายว่าต้องดำเนินการขายสลากออนไลน์ในรูปแบบใด หรือจะเปิดขายทั้งสองแบบ
นายสมชาย กล่าวว่า สำหรับการขายหวยออนไลน์แบบ 6 ตัว หากมีการดำเนินการ ก็สามารถนำสลากการกุศลมาออกในรูปแบบสลากออนไลน์ได้ตามที่รัฐบาลก่อนหน้านี้อนุมัติไว้เพื่อระดมเงินให้ได้ 1.5 หมื่นล้านบาทได้ทันที เพื่อนำเงินมาใช้ในการกุศลที่ได้ทำเรื่องเสนอรัฐบาลมาแล้วหลายโครงการ 
ทั้งนี้ หน่วยงานที่ขอออกสลากการกุศลและได้รับการอนุมัติจากคณะรัฐมนตรีไว้แล้วประกอบด้วย โครงการมิราเคิล ออฟไลฟ์ ในทูลกระหม่อมหญิงอุบลรัตนราชกัญญา สิริวัฒนาพรรณวดี วงเงิน 3,000 ล้านบาท มูลนิธิอาสาเพื่อนพึ่ง(ภาฯ)ยามยาก วงเงิน 3,000 ล้านบาท องค์การสงเคราะห์ทหารผ่านศึกษาเพื่อพัฒนาโรงพยาบาลทหารผ่านศึก 499 ล้านบาท คณะแพทยศาสตร์ โรงพยาบาลรามาธิบดี มหาวิทยาลัยมหิดล 3,000 ล้านบาท มูลนิธิวชิรพยาบาล 1,000 ล้านบาท และกระทรวงสาธารณสุข เพื่อพัฒนาอาคารอเนกประสงค์ศูนย์การแพทย์เฉพาะทางโรคเด็ก 500 ล้านบาท ฯลฯ 
“ถ้า รมว.คลัง เห็นชอบเราก็เดินหน้าได้ทันที และจะทำให้เร็วขึ้น เพราะหากรอโควตาสลากการกุศลชุดเก่าให้หมดก่อน คาดว่าน่าจะเริ่มขายสลากออนไลน์ได้ในปี 2556 และมั่นใจว่าการนำสลากการกุศลออกมาขายแบบหวยออนไลน์ จะไม่กระทบกับการขายสลากปกติ เพราะเป็นสลากคนละรูปแบบกัน จ่ายรางวัลต่างกัน” นายสมชาย กล่าว